المهدي بنعطية (تزاد ف 17 أبريل 1987 ف كوركورون ف فرانسا) هو كوايري مغريبي كان كيلعب ف لپوصط د مدافع معا لفراقي لي داز منها ؤ معا لمنتخب د لمغريب د كورة. بدا المهدي بنعطية المسيرة ديالو ف أولمپيك مارساي ف 2005، ولكن مالعبش فيها تقريبا ݣاع و صيفطوه إعارة لبزاف د لفراقي. ف 2008، غادي تشريه كليرمون فوط، لي كانت ف درجة تانية د فرانسا، وتما فيه بدا يلعب ديما. ف نفس العام (2008) لعب أول ماتش ديالو مع لمنتخب د لمغريب، وكان ماتش ضد زامبيا ربح فيه لمغريب ب 3 ل 0. ف 2010 غادي يمشي بنعطية ل لبطولة د لطاليان وغادي يلعب مع لفرقة ديال أودينيزي تلت سنين، لي كان عندو فيها مستوى مزيان، خلًا روما تشريه ف 2013. غادي يبقا بنعطية غادي وتيطلع و ف 2014 أيمشي ل بايرن ميونيخ. ف لعام تاني ديالو تمًا غادي يهبطلو نيڤو ويتضرب بزاف د لمرات، تا مشاتو بلاصتو ف دفاع. غادي يسلًفو لبايرن ف 2016 ليوڤانتيس، لي غادي تشريه ف 2017. ف يوڤانتيس غايلعب تلت سنين ف لمجموع، و ف 2019 أيمشي ل قطر يلعب ف لفرقة د دحيل، و هي لفرقة لي لعب فيها تال 2021 فين مشا ل تركيا ل لفرقة د فاتح قرا جمرك.